2017. gada 27. jūnijā Noteikumi Nr. 381

Rīgā (prot. Nr. 32  11. §)

**Nacionālās zinātniskās darbības informācijas sistēmas noteikumi**

Izdoti saskaņā ar

Zinātniskās darbības likuma

42. panta sesto daļu

**I. Vispārīgie jautājumi**

1. Noteikumi nosaka kārtību, kādā ievada, apstrādā, aktualizē, uzkrāj, glabā, publisko, arhivē un dzēš ziņas Nacionālajā zinātniskās darbības informācijas sistēmā (turpmāk – sistēma).

2. Sistēmas pārzinis un turētājs (turpmāk – pārzinis) ir Izglītības un zinātnes ministrija. Lai nodrošinātu zinātnes politikas izstrādes un īstenošanas koordinācijas funkciju izpildi, Izglītības un zinātnes ministrija:

2.1. nodrošina zinātnisko institūciju reģistra, zinātniskajās institūcijās akadēmiskajos amatos ievēlēto personu reģistra un Latvijas Zinātnes padomes ekspertu datubāzes darbību un sistēmas tehnisko uzturēšanu;

2.2. organizē informācijas apkopošanu par zinātnisko institūciju īstenotajiem zinātniskajiem projektiem, zinātniskās darbības rezultātiem, zinātniskās darbības pārskatiem un zinātnisko institūciju starptautisko novērtējumu;

2.3. nodrošina starptautisko sadarbības programmu īstenošanu Latvijā zinātnes un tehnoloģiju attīstības jomā un veic sadarbības programmu izvērtējumu, pamatojoties uz sistēmā ievadītajiem datiem par zinātniskās darbības projektiem;

2.4. nodrošina Izglītības un zinātnes ministrijai iedalīto valsts budžeta līdzekļu sadali paredzētajiem mērķiem, balstoties uz sistēmā ievadītajiem datiem par zinātnē nodarbinātajiem, kā arī zinātniskās darbības rezultātiem un projektiem;

2.5. nodrošina ziņu publiskošanu par zinātnisko darbību;

2.6. veicina atvērtās zinātnes pieeju;

2.7. nodrošina, ka zinātnisko institūciju akadēmiskajos amatos ievēlēto personu reģistra ziņas par vadošajiem pētniekiem un pētniekiem, kas nodarbināti augstākās izglītības iestādēs, un ziņas par personām ar doktora grādu, kurām ar zinātnisko institūciju noslēgts darba līgums, sistēma saņem no Valsts izglītības informācijas sistēmas, izmantojot automātisko datu apmaiņas mehānismu;

2.8. slēdz vienošanās vai līgumus ar citu informācijas sistēmu turētājiem vai pārziņiem un izstrādā iekšējos normatīvos aktus par datu automātisku apmaiņu tiešsaistē starp sistēmu un citām informācijas sistēmām;

2.9. nodrošina sistēmas lietotājiem informatīvo atbalstu sistēmas lietošanas jautājumos;

2.10. nodrošina apritē esošās informācijas drošības pasākumu īstenošanu un atbild par personas datu apstrādi sistēmā.

3. Piekļuve sistēmai tiek nodrošināta Izglītības un zinātnes ministrijas tīmekļvietnē, un tās adrese tīmeklī ir *sciencelatvia.lv*. Sistēmas darbība tiek nodrošināta, izmantojot vienota nacionālas nozīmes Latvijas akadēmiskā pamattīkla resursus.

**II. Ziņu ievades, aktualizācijas un apstrādes kārtība**

4. Sistēmas lietotāja tiesības saņem:

4.1. Izglītības un zinātnes ministrija, Latvijas Zinātnes padome, Studiju un zinātnes administrācija, Valsts izglītības attīstības aģentūra un Izglītības kvalitātes valsts dienests;

4.2. nozaru ministrijas – Zemkopības ministrija, Kultūras ministrija, Vides aizsardzības un reģionālās attīstības ministrija un Veselības ministrija;

4.3. zinātnisko institūciju reģistrā reģistrētās institūcijas un šo institūciju darbinieki;

4.4. fiziskas vai juridiskas personas, kuras konkrētu uzdevumu veikšanai piesaistījušas šo noteikumu 4.1., 4.2. un 4.3. apakšpunktā minētās iestādes;

4.5. privāto tiesību subjekti (fiziskas vai juridiskas personas un to apvienības), ja sistēmas lietotāja tiesības ir nepieciešamas darba pienākumu veikšanai;

4.6. zinātnieki, tai skaitā ārvalstīs strādājošie, kuri nav nodarbināti Latvijas zinātniskajās institūcijās;

4.7. citas institūcijas, kuras attiecīgo informāciju apstrādā saskaņā ar normatīvajiem aktiem.

5. Lai saņemtu sistēmas lietotāja tiesības:

5.1. valsts pārvaldes iestādes un zinātnisko institūciju vadītāji vai viņu pilnvarotās personas iesniedz pieteikumu atbilstoši šo noteikumu 1. pielikumam;

5.2. zinātnieki, kas nav nodarbināti Latvijas zinātniskajās institūcijās, iesniedz pieteikumu atbilstoši šo noteikumu 2. pielikumam;

5.3. zinātnisko institūciju darbinieki iesniedz pieteikumu atbilstoši šo noteikumu 3. pielikumam.

6. Sistēmas lietotāja tiesības piešķir, maina un anulē triju darbdienu laikā pēc pieteikuma saņemšanas. Par lietotāja tiesību piešķiršanu un izmaiņām, kas saistītas ar lietotāja tiesībām, lietotāju elektroniski informē:

6.1. pārzinis:

6.1.1. šo noteikumu 4.1., 4.2. un 4.7. apakšpunktā minētos dalībniekus;

6.1.2. šo noteikumu 4.3. un 4.5. apakšpunktā minēto dalībnieku vadītāju vai viņa pilnvaroto personu, papildus piešķirot tiesības veikt sistēmas administrēšanu zinātniskās institūcijas līmenī;

6.1.3. šo noteikumu 4.6. apakšpunktā minētās personas;

6.2. zinātniskās institūcijas vadītājs vai viņa pilnvarota persona – zinātniskās institūcijas darbiniekus.

7. Lai nodrošinātu sistēmas lietotāja identifikāciju un viņa konta apkalpošanu, persona, kura piešķir sistēmas lietotāja tiesības, sistēmā par tās lietotāju norāda šādas ziņas, kas nav publiski pieejamas:

7.1. vārds, uzvārds;

7.2. personas kods vai sistēmas pārziņa piešķirtais unikālais identifikators;

7.3. iestāde, ar kuru personai ir darba tiesiskās attiecības;

7.4. e-pasta adrese;

7.5. tālruņa numurs.

8. Sistēmas lietotājs saņem tikai tādas sistēmas lietošanas tiesības, kas viņam nepieciešamas darba pienākumu veikšanai vai sabiedrības informēšanai par savu zinātnisko darbību.

9. Sistēmas lietotājam nav tiesību nodot piešķirtās lietošanas tiesības citām personām.

10. Sistēmas lietotāja tiesības anulē, ja:

10.1. sistēmas lietotājs pārzinim, attiecīgās zinātniskās institūcijas vadītājam vai pilnvarotajai personai elektroniski vai rakstiski ir izteicis šādu lūgumu;

10.2. sistēmas lietotājs ir ievadījis sistēmā normatīvajiem aktiem neatbilstošu informāciju;

10.3. sistēmas lietotājs neizmanto sistēmu ilgāk kā divus gadus;

10.4. sistēmas lietotājs izbeidz darba tiesiskās attiecības ar iestādi;

10.5. sistēmas lietotāja tiesības ir nodotas citām personām;

10.6. persona ir mirusi;

10.7. institūcija, kura piešķīra sistēmas lietotāja tiesības, beidz pastāvēt. Ja iestāde tiek reorganizēta, sistēmas lietotāja tiesības atjauno jaunizveidotā iestāde.

11. Zinātniskās institūcijas vadītājs vai viņa pilnvarota persona sistēmā ievada un aktualizē (izņemot gadījumus, ja attiecīgās ziņas tiks saņemtas no citas informācijas sistēmas):

11.1. ziņas zinātnisko institūciju reģistrā un zinātniskajās institūcijās akadēmiskajos amatos ievēlēto personu reģistrā saskaņā ar normatīvajiem aktiem par attiecīgo reģistru;

11.2. ziņas par zinātniskās darbības projektiem un rezultātiem atbilstoši normatīvajiem aktiem par attiecīgo datubāzi;

11.3. zinātniskās darbības pārskatu atbilstoši normatīvajiem aktiem par zinātniskās institūcijas zinātniskās darbības pārskatu;

11.4. citas ziņas par zinātniskās institūcijas darbību, ja šādu ziņu ievadi uzskata par nepieciešamu.

12. Zinātniskās institūcijas vadītājs vai viņa pilnvarota persona nodrošina šo noteikumu 11.2. apakšpunktā minēto ziņu aktualizāciju katru gadu uz 1. aprīli, 1. augustu un 1. novembri.

13. Zinātniskajās institūcijās nodarbinātie un zinātnieki, kas reģistrēti kā sistēmas lietotāji, var ievadīt un aktualizēt par sevi šādas ziņas:

13.1. par zinātniskās darbības rezultātiem, ja tās nav ievadītas saskaņā ar šo noteikumu 11.2. apakšpunktu;

13.2. par iegūto zinātnisko grādu, norādot nozari, apakšnozari un izglītības iestādi, ja tās nav ievadītas saskaņā ar šo noteikumu 11.1. apakš­punktu;

13.3. pieteikumu Latvijas Zinātnes padomes eksperta tiesību saņemšanai un iekļaušanai Latvijas Zinātnes padomes ekspertu datubāzē;

13.4. kontaktinformāciju – tālruņa numuru un e-pasta adresi.

14. Latvijas Zinātnes padome Latvijas Zinātnes padomes ekspertu datubāzē ievada, apstrādā un aktualizē ziņas atbilstoši normatīvajiem aktiem par attiecīgo datubāzi.

15. Latvijas Zinātnes padome:

15.1. 10 darbdienu laikā no datu izmaiņu dienas aktualizē ziņas Latvijas Zinātnes padomes ekspertu datubāzē;

15.2. atbilstoši šiem noteikumiem līdz kārtējā gada 1. martam, 1. jūlijam un 1. oktobrim ievada informāciju par zinātniskiem pētījumiem, kas tiek finansēti no valsts budžeta un par kuru īstenošanu lēmumus pieņem Latvijas Zinātnes padome (par iepriekšējo laika periodu).

16. Studiju un zinātnes administrācija nodrošina no valsts budžeta finansēto zinātnisko pētījumu programmu un projektu administratīvu un finansiālu uzraudzību, kā arī apkopo attiecīgo informāciju sistēmā.

17. Valsts izglītības attīstības aģentūra atbilstoši šiem noteikumiem līdz kārtējā gada 1. martam, 1. jūlijam un 1. oktobrim nodrošina aktuālās informācijas ievadi par zinātniskajiem pētījumiem, kuriem finansējums piešķirts saskaņā ar Valsts izglītības attīstības aģentūras lēmumu (par iepriekšējo laika periodu).

18. Izglītības kvalitātes valsts dienests:

18.1. ievada un aktualizē datus zinātnisko institūciju reģistrā atbilstoši normatīvajiem aktiem par zinātnisko institūciju reģistru;

18.2. atbilstoši kompetencei pārbauda sistēmā esošo datu atbilstību zinātnisko institūciju reģistrā, zinātnisko institūciju akadēmiskajos amatos ievēlēto personu reģistrā un pārskatā par zinātniskās institūcijas zinātnisko darbību norādītajiem datiem. Ja tiek konstatēta datu neatbilstība, informē informācijas ievadītāju par nepieciešamību labot datus.

19. Izglītības un zinātnes ministrija:

19.1. atbilstoši kompetencei pārrauga informācijas ievadīšanu un aktualizāciju;

19.2. ir tiesīga pārbaudīt visu sistēmā esošo datu atbilstību īstenībai. Ja tiek konstatēta datu neatbilstība, informē informācijas ievadītāju par nepieciešamību labot datus un, ja nepieciešams, piesaista attiecīgajā jomā kompetentas institūcijas un ekspertus;

19.3. mēneša laikā kopš starptautiskā novērtējuma saņemšanas ievada un aktualizē datus par zinātnisko institūciju starptautisko novērtējumu.

20. Nozaru ministrijas atbilstoši kompetencei:

20.1. pārrauga informācijas ievadīšanu un aktualizāciju par padotībā esošajām zinātniskajām institūcijām;

20.2. ir tiesīgas pārbaudīt sistēmā esošo datu atbilstību īstenībai attiecībā uz padotībā esošo zinātnisko institūciju darbību. Ja tiek konstatēta datu neatbilstība, informē informācijas ievadītāju par nepieciešamību labot datus;

20.3. normatīvajos aktos noteiktajā kārtībā veic padotībā esošo zinātnisko institūciju darbības monitoringu, izmantojot sistēmā uzkrātās ziņas.

21. Privāto tiesību subjekti, kas saņēmuši sistēmas lietotāja tiesības, izmanto sistēmu, lai:

21.1. iepazītos ar zinātniskās darbības rezultātiem;

21.2. iepazītos ar zinātnisko institūciju reģistrā iekļautajām ziņām;

21.3. pieteiktos zinātniskās darbības projektu īstenošanai un iesniegtu nepieciešamo informāciju;

21.4. publicētu zinātniskās darbības projektu piedāvājumus un informētu par tiem zinātniskās institūcijas.

22. Pilsonības un migrācijas lietu pārvalde nodrošina sistēmas datu monitoringa pakalpojumu, kā arī ievietošanai sistēmā sniedz šādu informāciju no Iedzīvotāju reģistra:

22.1. personas kods;

22.2. personas vārds (vārdi), uzvārds (uzvārdi);

22.3. miršanas datums.

23. Šo noteikumu 11.2. apakšpunktā minēto informāciju apjomā, kas ir Patentu valdes vai Valsts augu aizsardzības dienesta rīcībā, sistēmā ievada, izmantojot datu apmaiņu ar attiecīgajām datubāzēm.

24. Informācija sistēmā iekļaujama tiešsaistes datu pārraides režīmā vai izmantojot automātiskus datu apmaiņas risinājumus, tai skaitā informācijas ievadi no atbilstoši specifikācijai sagatavotajām datnēm.

**III. Informācijas uzkrāšana, glabāšana, arhivēšana un dzēšana**

25. Sistēmu veido aktuālā datubāze un arhīva datubāze.

26. Sistēmā uzkrāto informāciju glabā aktuālajā datubāzē.

27. Ja zinātnisko institūciju reorganizē vai likvidē, uz sistēmas arhīva datubāzi pārvieto šādus datus:

27.1. zinātnisko institūciju reģistrā norādāmās ziņas;

27.2. zinātniskajās institūcijās akadēmiskajos amatos ievēlēto personu reģistrā norādāmās ziņas;

27.3. to sistēmas lietotāju datus, kuriem lietotāja tiesības piešķīra zinātniskās institūcijas vadītājs vai viņa pilnvarota persona;

27.4. zinātniskās institūcijas īstenoto zinātniskās darbības projektu datus, ja to īstenošanā nepiedalījās citas zinātniskās institūcijas.

28. Uz sistēmas arhīva datubāzi tiek pārvietoti šādi dati:

28.1. ziņas par zinātniskās darbības projektiem gadu pēc normatīvajos aktos par projektu īstenošanu noteiktā uzraudzības perioda beigām, bet, ja šāds periods nav noteikts, – divus gadus pēc projekta īstenošanas pabeigšanas;

28.2. zinātniskajās institūcijās akadēmiskajos amatos ievēlēto personu reģistrā iekļauto personu dati divus gadus pēc tam, kad persona izbeigusi darba attiecības ar institūciju vai ir mirusi;

28.3. sistēmas lietotāju personas dati ar dienu, kad persona izbeidz darba tiesiskās attiecības ar iestādi vai ir mirusi;

28.4. ja zinātniskā institūcija vai sistēmas pārzinis secina, ka informācijas apstrāde aktuālajā datubāzē vairs nav lietderīga.

29. Uz arhīva datubāzi netiek pārvietoti zinātniskās darbības rezultāti un zinātnisko institūciju pārskati par zinātnisko darbību.

30. Pārzinis jebkuras sistēmā uzkrātās ziņas dzēš, ja tās ir kļūdainas un par to ir saņemta informācija no ziņu ievadītāja, iesaistītās institūcijas vadītāja vai viņa pilnvarotas personas.

31. Ierakstus var pārvietot no arhīva datubāzes uz aktuālo datubāzi, ja minēto datu apstrāde sistēmas aktuālajā datubāzē izriet no normatīvajiem aktiem.

32. Ja sistēma tiek likvidēta, tajā ievadītos datus turpmākai glabāšanai nodod Latvijas Nacionālajam arhīvam saskaņā ar normatīvajiem aktiem valsts informācijas sistēmu un arhīvu jomā.

**IV. Sistēmā pieejamās informācijas publiskošana**

33. Piekļuve sistēmas tiešsaistes formām un sistēmas daļai, kura nav publiski pieejama, tiek nodrošināta tikai identificētiem sistēmas lietotājiem.

34. Sistēmas aktuālajā datubāzē uzkrātās ziņas ir publiski pieejamas tiešsaistē, ja to pieejamība netiek ierobežota atbilstoši normatīvajiem aktiem vai noslēgtajiem līgumiem par zinātniskās darbības projektu īstenošanu.

35. Sistēmā uzkrātās brīvprātīgi iesniegtās informācijas publisku pieejamību var ierobežot informācijas iesniedzējs attiecībā uz publicējamās informācijas apjomu vai sistēmas lietotāju grupu, pamatojoties uz normatīvajiem aktiem, noslēgtajiem līgumiem un citiem saistošiem dokumentiem.

**V. Noslēguma jautājumi**

36. Zinātniskās institūcijas vadītājs vai viņa pilnvarota persona aktuālās ziņas atbilstoši šo noteikumu 11.2. apakšpunktam par laikposmu no 2017. gada 1. janvāra līdz 2017. gada 31. jūlijam sistēmā ievada līdz 2017. gada 31. oktobrim.

37. Šo noteikumu 11.2. un 11.3. apakšpunktā minēto ziņu ievade sistēmā ir brīvprātīga, ja to rašanās laiks ir pirms 2017. gada 1. janvāra.

38. Šo noteikumu 13.3. apakšpunkts un 16. un 20. punkts stājas spēkā 2018. gada 1. janvārī.

Ministru prezidents Māris Kučinskis

Izglītības un zinātnes ministrs Kārlis Šadurskis